Document ID: 31981L0006

*****
ΟΔΗΓΙΑ ΤΟΥ ΣΥΜΒΟΥΛΙΟΥ
της 1ης Ιανουαρίου 1981
περί αδείας της Ελληνικής Δημοκρατίας να ανακοινώνει και να εφαρμόζει τα εθνικά της προγράμματα για ταχεία εξάλειψη της βρουκελλώσεως και της φυματιώσεως των βοοειδών
(81/6/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
την πράξη προσχωρήσεως του 1979, και ιδίως το άρθρο 146,
την πρόταση της Επιτροπής,
Εκτιμώντας:
ότι η οδηγία 77/391/ΕΟΚ του Συμβουλίου της 17ης Μαΐου 1977 περί καθιερώσεως δράσεως της Κοινότητος για την εξάλειψη της βρουκελλώσεως, της φυματιώσεως και της λευκώσεως των βοοειδών (1) προβλέπει στα άρθρα 2 και 3 ότι τα Κράτη μέλη, των οποίων το ζωϊκό κεφάλαιο έχει προσβληθεί από βρουκέλλωση ή φυματίωση, καταρτίζουν εθνικό πρόγραμμα που αποβλέπει στην ταχεία εξάλειψή τους· ότι δυνάμει του άρθρου 9 παράγραφος 1 της ανωτέρω οδηγίας τα προγράμματα αυτά ανακοινώνονται από τα Κράτη μέλη στην Επιτροπή πριν από την εφαρμογή τους και το αργότερο την 31η Μαρτίου 1978 και κατόπιν ετησίως·
ότι το παράρτημα ΙΙ της πράξεως προσχωρήσεως του 1979 προβλέπει ότι ένα ή περισσότερα μέτρα πρέπει να έχουν προβλεφθεί για να εξασφαλισθεί η συμμετοχή της Ελλάδος για το χρονικό διάστημα που υπολείπεται για τις ενέργειες·
ότι σύμφωνα με το άρθρο 29 παράγραφος 3 της οδηγίας 78/52/ΕΟΚ (2) η κοινοτική χρηματοδότηση περιορίζεται στις σφαγές που θα έχουν γίνει πριν από την 1η Ιανουαρίου 1982· εν τούτοις, σύμφωνα με το άρθρο 29 παράγραφος 4, όταν η εφαρμογή του προγράμματος στην προβλεπόμενη ημερομηνία θα προσέκρουε σε αισθητές δυσκολίες σε ένα Κράτος μέλος, η προθεσμία αυτή δύναται να παραταθεί από το Συμβούλιο υπέρ του Κράτους μέλους αυτού για ανώτατο χρονικό διάστημα ενός έτους· ότι πρέπει να προβλεφθεί και για την Ελλάδα μία παράταση κατά την έννοια αυτή ·
ότι τα εθνικά προγράμματα εξαλείψεως πρέπει να εφαρμόζονται κατά τη διάρκεια επαρκούς προθεσμίας για να εξασφαλίζεται πλήρες αποτέλεσμα και να επιτυγχάνεται ο καθορισμένος σκοπός τους,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Κατά παρέκκλιση του άρθρου 9 παράγραφος 1 της οδηγίας 77/391/ΕΟΚ, η Ελληνική Δημοκρατία ανακοινώνει στην Επιτροπή τα προγράμματα που προβλέπονται στα άρθρα 2 και 3 της ανωτέρω οδηγίας πριν από την εφαρμογή τους και το αργότερο την 31η Μαρτίου.
Άρθρο 2
1. Κατά παρέκκλιση του άρθρου 29 παράγραφος 2 της οδηγίας 78/52/ΕΟΚ, η Ελληνική Δημοκρατία θέτει σε ισχύ τις νομοθετικές, κανονιστικές και διοικητικές διατάξεις για την εφαρμογή των εθνικών προγραμμάτων της για ταχεία εξάλειψη, εγκριθέντων σύμφωνα με το άρθρο 9 παράγραφος 2 της οδηγίας 77/391/ΕΟΚ, κατά την ημερομηνία που καθορίζεται από την Επιτροπή στην απόφαση εγκρίσεως και το αργότερο την 31η Δεκεμβρίου 1981.
2. Κατά παρέκκλιση του άρθρου 29 παράγραφος 3 της οδηγίας 78/52/ΕΟΚ, η κοινοτική χρηματοδότηση περιορίζεται στις σφαγές που έχουν γίνει πριν από την 1η Ιανουαρίου 1983.
Άρθρο 3
Η παρούσα οδηγία απευθύνεται στην Ελληνική Δημοκρατία.
Έγινε στις Βρυξέλλες, την 1η Ιανουαρίου 1981.

Labels: 18
19
6